**I.a A Pécs és Környéke Szociális Alapszolgáltatási és Gyermekjóléti Alapellátási Központ és Családi Bölcsőde Hálózat szakmai beszámolója 2017.**

A Pécsi Kistérségi Szociális Alapszolgáltatási Központ 2017.01.01-től új néven, Pécs és Környéke Szociális Alapszolgáltatási és Gyermekjóléti Alapellátási Központ és Családi Bölcsőde Hálózat (PKSZAK) működik. A névváltoztatásra jogszabályi előírások miatt került sor.

Az intézmény 2017 évben a szociális alapszolgáltatásokat és a gyermekjóléti alapellátások közül a gyermekek napközbeni ellátását (családi bölcsőde Hálózat, Napközbeni Gyermekfelügyelet) 18 telephely működtetésével biztosította, amelyek közül 5 mikro-centrumban (Bakonya, Baksa, Görcsöny, Orfű, Szalánta) a szociális alapellátások közül az étkeztetés, a házi segítségnyújtás, a jelzőrendszeres házi segítségnyújtás és az idősek nappali/demens ellátását biztosította.

Aranyosgadány és Pogány településeken szociális étkeztetést. Bogád, Gyód, Keszü, Kökény, Pellérd, Romonya településeken az étkeztetés, házi segítségnyújtás, jelzőrendszeres házi segítségnyújtást.

**Személyi feltételek:**

2017 évben az intézmény létszáma a **szociális alapszolgáltatások** területén 34 fő, ebből 2 fő távollévő (GYES).

A 34 főből (8 órás) teljes munkaidőben foglalkoztatott munkatársak száma 32 fő, 1 fő részmunkaidős (6 órás) és 1 fő részmunkaidős (4 órás) munkatárs volt foglalkoztatva közalkalmazotti jogviszonyban.

**Családi Bölcsőde Hálózat** 19 fő és a **Napközbeni Gyermekfelügyelet** 2 fő közalkalmazotti jogviszonyban foglalkoztatott munkatársa közül 13 fő (8 órás), 7 fő (6 órás) és 1 fő (4 órás) munkakörben látta el a feladatokat.

A jelzőrendszeres házi segítségnyújtás diszpécser központi feladatait nappal a székhelyen dolgozó munkatársak, éjszaka 2 fő főállású kolléga heti váltásban, illetve az éjszakai kivonuló ügyeletet 3 fő megbízási szerződéssel rendelkező, illetve 4 fő főállású (készenléti ügyelet) munkatárs biztosította.

**Közfoglalkoztatás:**

Az Intézmény 2017. évben is a Baranya Megyei Kormányhivatal Pécsi Járási Hivatalával kötött hatósági szerződés alapján részt vett a hosszabb időtartamú közfoglalkoztatási programban.

**2016.11.01. - 2017.02.28** közötti időszakban, novemberben 8 főt, december hónapban 9 főt tudtunk foglalkoztatni, azt követően pedig mind a 10 álláshelyet be tudtuk tölteni.

A 10 álláshely közül 5 fő szociális területen kisegítő munkakörben - első sorban a házi segítségnyújtás szakfeladatát segítette -, 4 fő családi bölcsődében gyermekfelügyelő-kisegítőként, egy fő pedig sofőrként dolgozott.

**2017.03.01-2017.07.31.** közötti időszakban összesen 19 főre növekedett a közfoglalkoztatásban dolgozó munkatársak száma.

A házi segítségnyújtás szociális segítés tevékenységi körében 4 fővel, a családi bölcsőde hálózat kisegítő tevékenysége körében szintén 4 fővel, illetve a székhely vonatkozásában 1 fő (takarító) nőtt a foglalkoztatottak száma.

**2017.08.01-2018.01.31.** közötti időszakban a közfoglalkoztatottak száma 10 főre csökkent.

Intézményünk számára a közfoglalkoztatási program folytatásának lehetősége fontos volt, a munkaerő növekedésével egyes szolgáltatások több rászoruló ellátását tették lehetővé, vagy a meglévő szolgáltatások, úgy, mint a napközbeni gyermekfelügyelet, házi segítségnyújtás / gondozás magasabb színvonalon működhetett a többletforrás (munkaerő) lehetőségével.

Az intézmény munkatársainak 80%-a az adott településen, illetve mikro-térségben él ahol a feladatot ellátja. A felsőfokú képesítéshez kötött munkakörök esetében csak részben volt megoldható a helyi munkaerő alkalmazása.

A munkatársak szakképzettségi aránya minden szakfeladat tekintetében megfelelt a hatályos jogszabályi feltételeknek.

**Tárgyi feltételek:**

A feladatellátást segítő tárgyi feltételek részben álltak rendelkezésre, az intézmény megalakulása óta bővítésre, illetve új eszközök vásárlására nem került sor.

A számítógéppark elavult, a mindennapi munkavégzést nehezíti mind a székhelyen, mind a telephelyen dolgozó kollégák számára.

Tárgyi feltételek az idősek nappali ellátása kapcsán a szállítási feladatok vonatkozásában jelentettek problémát.

Orfű és Szalánta mikro-térségekben az önkormányzatok falubuszai biztosították a szállítást.

Az intézmény használatában lévő Mercedes kisbusz a Bakonyai mikro-térségben (Bakonya, Cserkút, Kővágószőlős, Kővágótöttös) biztosította az idősek szállítását.

Görcsöny és Baksa mikro-térségben a házi segítségnyújtás szakfeladatán dolgozó gondozók/nők biztosították a szállítást.

**Szociális Alapszolgáltatások**

**Idősek nappali/demens ellátása-idősek klubja:**

A feladat ellátás a 2017-es évben is 5 mikro-körzetben történt, Bakonya, Baksa, Görcsöny, Orfű, Szalánta.

Az öt idősek klubjában összesen **151 fő** ellátottal kötöttek megállapodást a feladatellátásra.

A működési engedély alapján Orfű és Bakonya esetében 30 fő, Baksa, Görcsöny és Szalánta esetében 25 fő a napi ellátható létszám. Összesen: 135 fő.

A nappali ellátást nyújtó intézmény a hajléktalan személyek és elsősorban a saját otthonukban élő, a 18 életévüket betöltött, egészségi állapotuk vagy időskoruk miatt szociális és mentális támogatásra szoruló, önmaguk ellátására részben képes személyek részére biztosít lehetőséget a napközbeni tartózkodásra, társas kapcsolatokra, valamint az alapvető higiéniai szükségleteik kielégítésére.

A legfőbb feladat a hiányzó családi gondoskodás pótlása, a tétlenséggel járó káros hatások megelőzése, megszüntetése, fizikai, mentális, pszicho-szociális és egészségügyi segítségnyújtás révén.

A nyugdíjazás után sok idős ember nem vesz részt aktívan a közösségi életben, ezért kiegyensúlyozatlan lelkiállapotba kerülnek. Ezért fontos feladat az inaktív idős emberek bevonása a közösségi életbe, amely az idősek klubjában nyújtott szolgáltatások révén megoldható. Fontos, hogy az idős emberek érezzék, hogy hasznos tagjai a társadalomnak.

Az Intézmény által működtetett idősek klubjai az igénybe vevők részére, szociális, egészségi, mentális állapotuknak megfelelő, napi életritmust biztosító szolgáltatást nyújt, a helyi igényeknek megfelelő közösségi programokat szervez, valamint helyet biztosít a közösségi szervezésű programoknak, csoportoknak.

**Biztosított szolgáltatási elemek:**

**Tanácsadás**

* Életvitelre vonatkozó tanácsadás, életvezetés segítése,
* jogi, pszichológiai tanácsadáshoz való hozzájutás megszervezése
* diétás tanácsadás, hozzájutás szervezése
* Hivatalos ügyek intézésének segítése,

**Készségfejlesztés**

* Szabadidős, kulturális programok szervezése, sajtótermékek, könyvek, kártya- és társasjátékok, TV-, rádióműsorok biztosítása,
* A vallási és egyéb ünnepek megtartása, (Pl. Karácsony, Húsvét, névnap, születésnap, Ki Mit Tud, Juniális, Idősek Világnapja)
* Csoportos reggeli torna, fizikai aktivitás megőrzését szolgáló foglalkozások
* Tematikus foglalkozások (kognitív, kreatív, csapatjáték, szépségnap, egészségnap)
* Speciális önszerveződő csoportok támogatása, működésének, szervezésének segítése

**Háztartási vagy háztartást pótló segítségnyújtás**

* mosás, vasalás biztosítása,
* segítségnyújtás bevásárlásban,
* segítségnyújtás a személyes környezet rendben tartásában,
* mindennapi ügyek intézésében (pl.posta,bank)

**Esetkezelés**

* Egyéni esetkezelés (probléma feltárása, meghatározása, cél meghatározása, beavatkozási pontok meghatározása)
* Hivatalos ügyek intézésének segítése,

**Felügyelet**

* Intézménybe történő bejutás megszervezése, segítése.

**Gondozás**

* A személyi higiénével kapcsolatos segítségnyújtás (fürdetés, hajmosás, körömápolás,stb.)
* Egészségi állapot figyelemmel kísérése, támogatás terápiakövetésben, gyógyszerelés, vérnyomás, vércukor, testsúlyellenőrzés)
* Szükség szerint az egészségügyi alapellátás megszervezése, a szakellátásokhoz való hozzájutás segítése,
* Pihenés biztosítása, elkülönített helyiségben.
* Folyadékpótlás ellenőrzése,
* Mentális támogatás,
* Családi és társas kapcsolatok ápolása, támogatása.

**Közösségi fejlesztés**

* nyíltnapok szervezése (szolgáltatás népszerűsítése, új tagok toborzása)
* Külső programokon való aktív részvétel (hagyományok életben tartása a generációk együttműködése, falunapokon való részvétel, Iskolai, Óvodai rendezvényeken való fellépések)

**A demens személyek nappali ellátás****a** a következő szolgáltatási elemekkel, tevékenységekkel egészül ki:

**Készségfejlesztés**

* **Mozgásterápia**

A mozgásterápia lényege, az egyes kifejező mozgások, mozdulati egységek, testhelyzetek és mozgás együttesek megtanítása, újratanulása.

* **Művészetterápia**

A művészetterápia lényege, hogy a demens személy azt fejezi ki a különböző művészeti tevékenységek által, amit verbálisan már nem képes. Célja az alkotás (pl.: festés, rajzolás, gyurmázás) ami által oldódik a szorongás, javul az önértékelés.

* **Játékterápia**

Közösségi és egyéni játékok, amelyek elősegítik a psziché leghatékonyabb működését, fejleszti a gondolkodást, az ismeretek rendszerezését.

* **Biblioterápia**

Az olvasmányok kiválasztásánál a demens személyek érdeklődési körének, mentális állapotának megfelelően kell dönteni. Tartalmuk különböző lehet pl.: mesék, rövid anekdoták.

A mindennapok során folyamatosan kell törekedni a memória-erősítésére, a kommunikációs készség szinten tartására, fejlesztésére. A megőrzött emlékezési anyag felmérése, a klubtagok egymás közötti szerepének feltárása, a pszichés funkciók szinten tartása is a fejlesztési program feladata.

Kiscsoportos és egyéni beszélgetéseink alkalmával célunk a problémák, konfliktusok megoldásának elősegítése, az alkalmazkodó készség növelése, konfliktusmegoldó technikák kialakítása.

Az ellátásnak a célja, hogy a demenciával küzdő idős ember, a szellemi leépülése során életminőségét megőrizve, jó közérzettel, pszichés és szomatikus egyensúlyának megtartása mellett élje életét.

**Étkeztetés:**

* ebéd helyben fogyasztással, illetve alkalmilag elvihető,
* segítségnyújtás étkezéshez

Az idősek klubjába való eljutását a gondozottaknak a falugondnoki illetve iskolabusz biztosításával, és saját busz használatával oldjuk meg.

A nappali elláts/demens ellátás igénybevételének térítési díjai 2017-évben a következők voltak:

* nappali ellátás személyi térítési díja **50 Ft/nap**
* demens ellátás személyi térítési díja tartózkodás esetén **0 Ft/nap**;
* tartózkodás – étkezéssel esetében a 17/2017.(III.27.) önkormányzati rendelet 4. számú mellékletében meghatározott jövedelemkategóriák alapján került megállapításra.

**2017 éves szakmai programja az idősek klubjaiban:**

A 2017. évben egyfelől intézményi szinten „Betyár jó év”-et tartottunk, melynek lényege az volt, hogy minden hónapban megismertettük ellátottjainkkal valamely híres magyar, vagy külföldi renegát, kalóz, betyár történetét, és erre a történetre fűztünk fel foglalkozásokat.

A mentálhigiénés munkatársak havi programtervet állítanak össze, amelyek tematikus felépítése az adott évre meghatározott témára épül. Ezek kerülnek minden telephely vonatkozásában megvalósításra az alábbi heti tematikába beépítve.

|  |  |
| --- | --- |
| Nap: | 2017. |
| Hétfő | Kognitív készségfejlesztő nap |
| Kedd | Egészségnap/Szépségnap |
| Szerda | Csoportnap/Csapatnap |
| Csütörtök | Manuális készségfejlesztő/Kreatív |
| Péntek | Játék nap |

A 2017-es év során a következő rendezvények valósultak meg a klubokban:

**Farsangi mulatság**: Nagyböjt kezdete előtt minden telephelyen Farsangi ünnepségre került sor, ahol minden ellátott, illetve munkatárs készült otthoni jelmezzel. Törekedtünk arra, hogy a jelmezek is illeszkedjenek a „Betyár jó év” sémájába. A nap során pedig mulatságos csapatjátékok során ünnepelteka klubtagok.

**Nőnap**: A nőnap során híres, elismert nők személyét és nevét használtuk fel játékainkhoz, foglalkoztunk a nőiséggel, ami idős korban is meglehetősen fontos részét képezi az identitásnak. Erre különösen nagy hangsúlyt fektetünk, hiszen a női hiúság nem múlik el az idő múlásával, nagyon sok nő nehezen éli meg az öregedéssel járó megjelenésbeli változásokat. Célunk nem az öregedés eltakarása, vagy megszűntetése, vagy ennek hiú reményének táplálása, hanem a figyelem felhívása arra a szépségre, ami az idős embereket jellemzi. A játékokat követően férfi munkatársaink megajándékozták a jelenlévő hölgyeket egy kis aprósággal.

**Húsvét**: Húsvétot megelőző héten a helyi plébániavezetők meghívásra kerülnek, hogy tartsanak számunkra és ellátottjaink számára egy lelki felkészítő napot. Az ünnepet követően pedig megrendeztük ünnepségeinket, a Húsvét, tojások, nyuszik témakörben felépített játéksorozattal.

**Majális**: A már fent említett „Kalóz Majálist” szerveztük az intézmény mind az öt klubjához tartozó ellátottak számára a 2017-es esztendőben. Ez alkalomból is közel 150-en gyűltünk össze, a kalózság témájában sorversenyeket állítottak össze az intézmény mentálhigiénés munkatársai, melyen minden évben remekül szórakoznak az ellátottak és munkatársak egyaránt.

**Névnapok** - **Szülinapok**: Minden klub a helyi sajátosságok figyelembevételével köszönti ellátottjait a név-és születésnapok alkalmával.

**Almafesztivál:** Hetedik alkalommal rendezte meg intézményünk az Almafesztivál névre hallgató Ki Mit Tud-ot, ahol az intézményhez tartozó öt klub ellátottjai mérhetik össze tehetségüket és tudásukat egyéni vers, egyéni ének, kórus, és színdarab kategóriákban, majd kiválasztásra kerül a legjobb almás pite is. Remek alkalom ez a tanulásra, a közös készülődésre, nagyon erős csoportkohéziós hatása van a felkészülési időnek. Továbbá nagyon ritkán van már lehetősége ellátottjainknak, hogy tehetségüket, tudásukat megmutassák közönség előtt, vagy egyáltalán kipróbálhassák magukat, átélhessék a lámpalázat, és a taps szerezte örömöt.

**Idősek Világnapja- Kővágószőlős:** Intézményünk harmadik közös rendezvénye az Idősek Világnapja, mely egy táncos mulatság, fellépőkkel, élőzenével, vacsorával. Nagyon fontos esemény ez a klubok életében, kiszakadást jelent ugyanis a hétköznapokból, különös figyelmet fordítunk mindenkire, hogy szinte úgy érezze minden egyes ellátott, hogy ez a rendezvény számára szerveződött.

**Generációs Táncház:** A 2017-es évben ugyan csak nézőként tudtunk megjelenni a táncházon, ezzel együtt egy már rendszeressé vált programról beszélhetünk, ahol az ellátottaknak lehetősége nyílik a különböző településekről érkező klubtársakkal való találkozásra, új ismeretségek kötésére.

**Generációk és Hagyományok Bálja:** A bált az Életkerék Alapítvány szervezete, mely szervezetet az intézmény támogatására, pályázati lehetőségek kihasználására hoztunk létre 2016-ban. A bál ellátotti oldalról az Orfűi Idősek Klubja számára volt érdekes. Ellátottjai ugyanis nagyon szeretnek szórakozni, mulatni, így ezen a rendezvényen is képviseltették magukat. A jótékonysági bál bevétele 2017-es évben az alapszolgáltatások tárgyi feltételeinek bővítésére fordítódott.

**Halottak napja:** Bár a fiatalabb generáció számára talán már nincs akkora jelentősége ennek az ünnepnek, de az idősebbek számára nagyon fontos, mély tartalommal bír. Ezen a napon visszagondolnak elhunyt szeretteikre, illetve szembesülnek saját életük végességével is. Ezért nagyon nagy jelentőséget tulajdonítunk a Halottak napja megtartásának a klubokban. Ilyenkor, az ünnepet megelőzően gyertyát gyújtunk, pár szóban, egy imával visszaemlékezünk elhunyt klubtagjainkra, illetve egy kreatív foglalkozás keretei között szép sír díszeket készítünk, amiket ellátottjaink elvihetnek szeretteik sírjához.

**Karácsony:** Minden évben ez a legnagyobb ünnepünk, gyakorlatilag több hónapos előkészülettel jár. Személyre szabott, bensőséges műsorral készülünk ellátottjaink számára, meghitt és meghatott hangulatot teremtünk, gyertyákkal, zenével. Mivel az idősebb generáció legtöbb tagja már egyedül él, és egyedül ünnepel, ráadásul egy olyan alkalomról beszélünk, ami a téli időszakban rendkívül túlpropagált, igyekszünk minden évben olyan rendezvényt összeállítani számukra, ami talán egy kicsit kárpótolja őket az esetlegesen magányosan eltöltött szentestéért.

**Szilveszter:** A két ünnep közötti időszakban kerülnek megrendezésre a szilveszteri mulatságok, amelyek alkalmával közös főzés, zene, tánc, csapatjátékok színesítik ellátottjaink életét.

**Házi segítségnyújtás:**

Az intézmény az ellátási terület 24 településén látta el a házi segítségnyújtás feladatát.

2017 évben **99 fő** volt gondozásban, ebből **63 fő személyi gondozásban** és **36 fő szociális segítésben** részesült.

2017. 12. 31-ig a feladatellátást 2 fő (8 órás); 1 fő (6 órás) és a mikro-térségek területén a nappali ellátással integrálva 27 fő részmunkaidőben (6 óra nappali ellátás) és (2 óra házi segítségnyújtás) közalkalmazotti jogviszonyban foglalkoztatott munkatárs biztosította.

A szolgáltatás igénylése szóban és írásban (formai kötöttségek nélkül) volt kérelmezhető a helyi településen dolgozó házi segítségnyújtónál, nappali ellátás vezetőjénél, akik azt összegyűjtötték és továbbították az intézmény vezetőjének.

Az ellátottak többsége egyedülálló idős ember, akiknek családja vagy nagyon távol él, vagy napközben dolgozik, vagy egyáltalán nincs hozzátartozójuk. Koruk és egészségi állapotuk miatt elszigetelten élnek, magányosak, önellátásra csak részben képesek, segítségre a házi gondozókon kívül mástól, nem számíthatnak.

**A 2017-es évben a szolgáltatást az alábbiak szerint biztosította az intézmény:**

A házi segítségnyújtás keretében cél a szolgáltatást igénybe vevő személy saját lakókörnyezetében biztosítani az önálló életvitel fenntartása érdekében szükséges ellátást.

A házi segítségnyújtás keretében **szociális segítést** vagy **személyi gondozást** kell nyújtani.

**Szociális segítés keretében biztosítani kell**

* a lakókörnyezeti higiénia megtartásában való közreműködést,
* a háztartási tevékenységben való közreműködést,
* a veszélyhelyzetek kialakulásának megelőzésében és a kialakult veszélyhelyzet elhárításában történő segítségnyújtást,
* szükség esetén a bentlakásos szociális intézménybe történő beköltözés segítését.

**Személyi gondozás keretében biztosítani kell**

* az ellátást igénybe vevővel a segítő kapcsolat kialakítását és fenntartását,
* a gondozási és ápolási feladatok elvégzését, illetve a szociális segítés körébe tartozó feladatokat.

 **Amennyiben a házi segítségnyújtás során**

* szociális segítés biztosítása esetén személyi gondozási feladatok ellátása válik szükségessé, a gondozási szükséglet vizsgálatát ismételten el kell végezni,
* szakápolási feladatok ellátása válik szükségessé, a házi segítségnyújtást végző személy kezdeményezi az otthonápolási szolgálat keretében történő ellátást.

A házi segítségnyújtás

* a személyi gondozás keretében **gondozás és háztartási segítségnyújtás,**
* a szociális segítés keretében **háztartási segítségnyújtás** **szolgáltatási elemet biztosít**.

# A házi segítségnyújtás olyan gondozási forma, amely az igénybe vevő önálló életvitelének fenntartását - szükségleteinek megfelelően - lakásán, lakókörnyezetében biztosítja.

# Az ápoló, gondozó feladatai ellátása során segítséget nyújt ahhoz, hogy az ellátást igénybe vevő fizikai, mentális, szociális szükséglete

# saját környezetében,

# életkorának, élethelyzetének és egészségi állapotának megfelelően,

# meglévő képességeinek fenntartásával, felhasználásával, fejlesztésével biztosított legyen.

Házi segítségnyújtás igénybevételét megelőzően vizsgálni kell a gondozási szükségletet. A szolgáltatás iránti kérelem alapján az intézményvezető, ennek hiányában a jegyző által felkért szakértő végzi el az igénylő gondozási szükségletének vizsgálatát. A gondozási szükséglet vizsgálata keretében meg kell állapítani azt, hogy az ellátást igénylő esetében szociális segítés vagy személyi gondozás indokolt. A megállapított gondozási szükségletet a működést engedélyező szerv felülvizsgálhatja és módosíthatja.

Ha a szolgáltatást igénylő személy egészségi állapota vagy személyes körülményei a szolgáltatás halaszthatatlan biztosítását teszik szükségessé, a házi segítségnyújtás legfeljebb 30 napos időtartamra akkor is nyújtható, ha a gondozási szükséglet vizsgálata még nem fejeződött be.

A gondozási szükséglet vizsgálata és a vizsgálat eredményének igazolása a 36/2007 (XII.22.) SZMM rendelet 3. számú melléklet szerinti értékelő adatlapon történik. Az értékelő adatlap másolati példányát a vizsgálat elvégzését követően át kell adni az igénylőnek és törvényes képviselőjének.

Az értékelő adatlap kitöltésében a háziorvos a megjelölt orvosi szakkérdésekben közreműködik.

Az értékelő adatlap hatálya határozatlan ideig fennáll, azzal, hogy ha a szociális segítést igénybe vevő személyi gondozásra válik jogosulttá, a gondozási szükséglet vizsgálatát ismételten el kell végezni.

A gondozási szükséglet megállapítását követően az intézményvezető írásban értesíti az ellátást igénylőt a szolgáltatás nyújtásának megkezdéséről, illetve a fizetendő személyi térítési díjról.

Az ellátás munkaszüneti és ünnepnapokon szünetel, egyébként hétfőtől- péntekig az intézmény működési rendjének megfelelően nyújtjuk a szolgáltatást.

Az intézmény 230 fő ellátására rendelkezik működési engedéllyel.

A szakmai munka irányítása az intézményvezető által napi szintű telefonos kapcsolattartással, 2 hetente szakmai esetmegbeszélők tartásával, illetve személyesen a területen folytatott munkával biztosított.

**Az ellátás igénybevétele a 2017-es évben a Fenntartó döntése alapján ingyenes volt.**

**Szociális Étkeztetés:**

Az intézmény saját főzőkonyhával nem rendelkezik a szociális étkeztetést, a nappali/demens ellátás, illetve a családi bölcsőde szolgáltatás során biztosított étkeztetést is vásárolt élelmezés útján biztosítja, az ellátási területén.

Összesen 5 vállalkozó – 4 önkormányzati fenntartásban lévő főzőhellyel áll szerződésben, átlagosan 650 Ft/adag áron, amely a kiszállítást is magába foglalja. Orfű mikro-körzetében az intézmény dolgozói szállítják ki az ételt.

2017 évben **193 fő** vette igénybe a szolgáltatást.

Étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguknak illetve eltartottjaik részére tartósan vagy átmenetileg nem képesek biztosítani, különösen koruk,egészségi állapotuk,fogyatékosságuk, pszichiátriai betegségük,szenvedélybetegségük, vagyhajléktalanságuk miatt.

A szociális rászorultság tekintetében;

Szociális rászorultnak tekinthető az a személy, akinek;

a)tartási képes, vagy kötelezett hozzátartozója nincs, vagy tartási kötelezettsége nem teljesíti, valamint

b) eltartási, öröklési, gondozási szerződéssel nem rendelkezik, és

c) kora, vagy egészségi állapota, vagy fogyatékossága, pszichiátriai betegsége, szenvedély betegsége, vagy hajléktalansága alapján étkezését más módon nem képes megoldani. Kora, életkora tekintetében kiemelten a nyugdíjas, ideértve a korkedvezményes nyugdíjast is. Egészségi állapota esetében szükséges a háziorvos javaslata.

Szociálisan rászorult személy továbbá az is, aki munkanélküli ellátásban, GYED, GYES ellátásban részesül, aktív korú ellátott, illetve akinek jövedelme nem haladja meg a mindenkori öregségi nyugdíjminimum 150%-át.

A statisztikában szereplő korcsoportonkénti bontás elemzése azt mutatja, hogy az étkezést igénybevevők között egyre magasabb az aktív korúak száma, jövedelmi helyzetük teszi őket szociálisan rászorulóvá.

**Jelzőrendszeres házi segítségnyújtás:**

Az intézmény 2017-ben a Szociális és Gyermekvédelmi Főigazgatósággal kötött szerződés alapján, **100 fős feladatmutató teljesítését vállalta, amely egy év közbeni szerződés módosítás révén 130-ra emelkedett** a jelzőrendszeres házi segítségnyújtás szolgáltatást. **A teljesített feladatmutató 132.38 volt.**

A jelzőrendszeres házi-segítségnyújtás a saját otthonukban élő, egészségi állapotuk és szociális helyzetük miatt rászoruló, a segélyhívó készülék megfelelő használatára képes időskorú vagy fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából nyújtott ellátás.

A szolgáltatás igénybevétele a 2017-es évben Fenntartói döntés alapján azon ellátottak részére, akik más alapszolgáltatást is igénybe vettek (étkezés, házi segítségnyújtás, nappali ellátás) **ingyenes volt**. Azok számára, akik csak az adott szolgáltatást kérték napi **80 Ft személyi térítési** díj ellenében.

Az intézmény a jelzőrendszeres házi segítségnyújtás 24 órás diszpécserközpontjának működtetését napközben 8-16 óráig a központi iroda munkatársaival látja el. Délután 16 órától - reggel 8 óráig tartó időszakban 2 főállású munkatárs, heti váltásban otthoni távfelügyeleti rendszerrel biztosítja a szolgáltatást.

Napközbeni riasztás esetén, a területen dolgozó házi segítségnyújtó kollégák érkeznek a riasztás helyszínére. Az éjszakai kivonuló gondozói létszáma 4 fő főállású munkatárs, akik készenléti ügyeletben, illetve 3 fő külsős munkatárs, akik megbízási szerződéssel látták el a feladatot.

**II.b A PKSZAK Családi Bölcsőde Hálózatának szakmai beszámolója 2017.**

2017 évben a hálózat a következő telephelyeken nyújtott szolgáltatást: Bakonya 1, Baksa 1, Orfű 2, Pécs 6, Pogány 2, Szalánta 1.

Hálózatunk, 2 telephelyen iskoláskorú gyermekek számára /napközbeni gyermekfelügyeletet/ és 11 telephelyen a bölcsődei korosztály számára biztosította az ellátást. A szolgáltatásokat a változások ellenére folyamatosan, zökkenő mentesen működtetük, a szolgáltatást igénybe vevők számára.

**2017 évben a hálózat 151 gyermek számára biztosította a gyermekek napközbeni ellátását.**

**Családi Bölcsőde Hálózat** 19 fő és a **Napközbeni Gyermekfelügyelet** 2 fő közalkalmazotti jogviszonyban foglalkoztatott munkatársa közül 13 fő (8 órás), 7 fő (6 órás) és 1 fő (4 órás) munkakörben látta el a feladatokat.

Hálózatunkat az év során, ellenőrizte a Baranya Megyei Kormányhivatal Hatósági Főosztály Szociális és Gyámügyi Osztály, a MACSKE Napközbeni Gyermekellátást Nyújtók Országos Egyesülete, a Baranya Megyei Kormányhivatal Pécsi Járási Hivatal Hatósági Főosztály Népegészségügyi Osztálya. A hatóságok, az ellenőrzések során kisebb hiányosságokon kívül, további intézkedést nem kezdeményeztek.

A hálózaton belül a tárgyi feltételek biztosítottak, a bútorok a gyermekek ellátásához szükséges egyéb eszközök, felszerelések megfelelnek a módszertani útmutatóban előírtaknak.

Az ellátások igénybevétele önkéntes, az intézmény vezetőjéhez benyújtott kérelem alapján biztosított. Az ellátás igénybevétele az egyik napközbeni gyermekfelügyelet esetében ingyenes, a bölcsődei korosztály ellátását nyújtó családi bölcsődékben térítési díj ellenében történik, amely gondozási és étkezési díjat foglalja magába.

A szakmai munkát a családi bölcsőde koordinátora és az intézményvezető segíti, telefonos, személyes konzultációk és esetmegbeszélők során.

A családi bölcsőde, továbbra is egy speciális ellátási forma. Sokkal rugalmasabban tud alkalmazkodni a családok igényeihez, a településen végbemenő változásokhoz, akár méreténél fogva akár szemléletmódját tekintve. Pótolja a bölcsődék hiányát azokon a kistelepüléseken, ahol ilyen intézmény az alacsony gyermeklétszám miatt gazdaságosan nem üzemeltethető. A nagyvárosokban a családi bölcsődék csökkentik a bölcsődei férőhelyek iránti igényt és színvonalas, speciális szolgáltatásaikkal, különleges igényeket is kielégítenek.

A napközbeni gyermekfelügyelet, megoldja a városi vagy körzeti iskolákba bejáró gyermekek iskola idő utáni elfoglaltságát, segíti a felkészülést és a szabadidő hasznos eltöltését, korosztályos közösségi együttélést biztosít.

Azokon a településeken, ahol működik óvoda és a gyermek a helyi családi bölcsődében kezdheti meg a közösségi életet, várhatóan a szülők óvodaválasztásánál is a helyi óvodát fogja előnyben részesíteni és nem a nagyvárosit. Segítheti tehát a családi bölcsődék működtetése a falusi óvodák, iskolák gyermekmegtartó képességét, csökkenti az elvándorlási kedvet.

A családi bölcsődék és a napközbeni gyermekfelügyeletek a településükön lévő önkormányzattal szoros kapcsolatban vannak. A település polgármesterei, képviselői ismerik és látogatják is a településükön működő családi bölcsődéket, segítséget nyújtanak működésükhöz. A hálózat munkatársai napi kapcsolatban állnak az általuk gondozott gyermekek védőnőivel, gyermekorvosaikkal, gyermekjóléti szolgálattal, óvodákkal, iskolákkal.

A költségvetés szűkössége miatt 2017-ben sem került sor, fejlesztésre, beruházásra. Azonban ennek érdekében adtunk be pályázatot, a TOP-1.4.1-16 „A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével” c. felhívás keretén belül. A Bölcsődei ellátások fejlesztése a Pécsi Kistérségen belül Baksát, Orfűt, Pogányt, Szalántát és Kővágószőlőst érintené.

Ebben az évben is hagyomány őrzően került megrendezésre, a bölcsődés korú gyermekek számára a **Családi nap**, amelyet Orfű Község Önkormányzatának segítségével az orfűi óvodában és a hozzá tartozó zöldterületen tartottunk. A rendezvény nagy sikert aratott a családok körében, szinte minden településről részt vettek a beíratott gyermekek és szüleik a programon.

Az iskoláskorú gyermekek számára, a nyári időszakban, tábort szerveztünk „Legyél turista saját városodban és vidékén” címmel.

A hálózatunkon belül a 2016. 12. 31-én lejárt DDOP-3.1.3/D-09-2010-0009-es számú pályázatot 2017 márciusában ellenőrizte a Magyar Államkincstár. Négy telephely vonatkozásában - Fészek, Tanul-lak 2., Kicsi-kék, Abaliget – zajlott az ellenőrzés, ahol a hatóság mindent rendben talált és az ellenőrzést lezárta.

Intézményünk részt vett az EFOP-3.8.2-16-2016-00001 számú Szociális humán erőforrás fejlesztése c. kiemelt projektben ahol hálózatunk munkatársai esetmegbeszélőkön vehettek részt.

Ezen kívül, a hálózatunk szintén minden munkatársa részt vehetett az EFOP-3.1.1-2015-0001 Kisgyermekkori nevelés támogatása kiemelt projekt képzésszervezésében. A pályázat keretén belül, így mindenki számára biztosítani tudtuk a munka végzéséhez kötelezően elvégzendő továbbképzést, illetve a jelenlegi jogszályban előírt tanúsítvány megújítását.

2018.04.04.

 Vitéz Nikoletta Új Orsolya